Panulaké lintang kaya tibané lumpang watu kang ngentebi dhadhané pak Hurip. Seseg. Angèl ambegan. Karo menggèh-menggèh Pak Hurip mbayangaké anggoné gumati lan pangertèn marang bojo enomé kuwi. Awit bojo kang nomer papat kuwi wis njunjung martabaté sakjroning dhèwèké wis ngunduri tuwa. Dadi wong kinurmat. Lintang tansah kapiji ngamping-ampingi pak Hurip kala mangsané nekani adicara-adicara kang mirunggan. Ing acara-acara penting. Nanging entèk-entèkané Pak Hurip kaya diculeg mripaté bareng nemoni kanyatan yèn Lintang ora tulus nresnani dhèwèké, kaya tulusing tresnané pak Hurip marang wanita bojo nomer papat mau.